Държавен вестник, бр. 23, 2018 г., стр. 108

СТР.  108	
Д Ъ Р Ж А В Е Н  В Е С Т Н И К 	
БРОЙ  23
Към точка 1 като „Траен психологичен дефицит“ се определят психологичен недостатък и/или неблагоприятно 
психологично качество, за които документацията (служебни документи, епикризи, характеристики), проведените 
психологични изследвания, данните от средствата за обективен контрол, консултации и заключения от други специалисти, 
от методически съвети и т.н. дават обективна информация, че при упражняване на професионалната дейност недостатъкът 
(неблагоприятното качество) не може да бъде коригиран(о) или преодолян(о) в условията на  авиационната среда. 
Към точка 1, буква „а“ – некомпенсируем(и) – се отнасят психологични дефицити, които не могат да бъдат 
коригирани или преодолени както при упражняване на дадената професионална авиационна дейност, така и при смяна на 
условията за тази дейност или при упражняване на друг тип професионална дейност. Такива са: 
- негативна професионална ориентация; липса на мотивация за постижения в професионалната област, 
свръхмотивация за успех или неадекватна мотивация; 
- ниско интелектуално ниво в рамките на общата норма; общо снижение на когнитивните функции; влошени 
качества на вниманието; снижено ниво на съобразителност (неефективна дейност в ситуация с повишени изисквания); 
дефицит в сетивната (зрителната) памет; затруднения в пространствената ориентация; 
- липса на съответна за възрастта личностова зрялост; емоционална нестабилност; снижен импулсен контрол; 
отричане на авторитети; опозиционно или демонстративно поведение (недисциплинираност); високо ниво на агресивност; 
отричане или свръхсензитивност към критика; висока тревожност; недооценъчност; стереотипно поведение; 
- неефикасни стилове за справяне със стрес; невъзможност за групова съвместимост; чувство за неуязвимост; 
снижена възможност за дейност при наложен темп или за справяне в комплексна оперативна ситуация; прояви на пасивно-
зависимо поведение;
- поведенчески отклонения, психопатологични и психосоматични симптоми.
Следва да се отчита фактът, че некомпенсируемите психологични недостатъци биха оказали отрицателно 
влияние върху упражняваната летателна дейност, дори и в повечето случаи да не са извън нормата, отнесена към общата 
популация.
По точка 1, буква „а“, освидетелстваните лица по всички графи са негодни.
Към точка 1, буква „б“ – с възможност за компенсиране – се отнасят следните случаи:
- наличие на психологични дефицити, възникнали и оформени в определени условия на авиационната среда, 
които биха могли да се компенсират или да не влияят отрицателно на упражняваната дейност, при смяна на условията 
(средата, материалната част, функционалните задължения и т.н.) за тази дейност. Такива са: по-бавно и/или нетрайно 
изграждане на професионални навици, снижена устойчивост на странични смущения, снижени умения за пространствена 
ориентация, ниско ниво на наблюдателност, непостоянен темп на работоспособността, неефикасен копинг-стил за 
определени дейности или ситуации, неефикасна оперативна памет, отрицателна нагласа към дадена материална част или 
вид професионална дейност, персистиращи страхови преживявания в полет, ограничени умения за справяне с илюзии в 
полет и др.;
- проблеми, свързани със социалната среда (трудности в адаптацията при преходи в жизнения цикъл или 
към нова културална среда, социално отхвърляне, дискриминиране и др.); проблеми, свързани със стила на живот 
(употреба на психоактивни вещества, липса на физическа активност, неподходящи навици на хранене, високо рисково 
поведение, склонност към хазартни игри, себеувреждащо поведение и др.); проблеми, свързани с трудности в справянето с 
житейските изисквания (синдром на „изпепеляване“, акцентуация на личностови черти и поведенчески стереотипи, стрес, 
некласифициран другаде и др.); данни за други рискови фактори (несъобразяване с предписан режим или медицинско 
лечение, некласифицирана другаде психологична травма, самоувреждане, самоотравяне, суицид и др.). Тези проблеми 
може да са в границите на нормата за широката популация (населението), но наличието им може да е в дисонанс със 
социокултуралните и груповите изисквания на професионалната общност, а степента на тяхната изразеност да застрашава 
летателната безопасност.
Освидетелстваните лица по графи 1 и 2, по т. 1, буква „б“, са негодни за летателна длъжност.
Освидетелстваните по графи 3, 4 и 5, с данни за психологичен дефицит или проблем с възможност за 
компенсиране (по т. 1, буква „б“), могат да бъдат преценени като годни, ако дефицитът и/или проблемът се компенсира 
в рамките на 6 месеца след смяна на условията (средата, материалната част, функционалните задължения и т.н.). В този 
смисъл, може да се освидетелстват курсанти-летци и пилоти от изтребителна и щурмова авиация, ако дефицитът и/или 
проблемът се компенсира в указания срок, след пренасочването им например към транспортна и вертолетна авиация.
Парашутистите по графи 6 и 7, с данни за траен психологичен дефицит, се освидетелстват като негодни, 
поради естеството и изискванията на парашутната дейност.
Освидетелстваните по графа 8, с данни за психологичен дефицит и/или проблем с възможност за компенсиране 
(по т. 1, буква „б“), могат да бъдат преценени като годни, ако обективната информация (служебни данни, изследвания и др.) 
показва, че този дефицит не персистира в условията на професионалната среда и не повлиява негативно изпълнението на 
функционалните задължения. 
По точка 2 психологичният дефицит може да се класифицира като временен, ако се преодолява (компенсира) 
до шест месеца след отстраняване на причинния фактор и прилагането на терапевтични, и профилактични мерки. Тук 
се отнасят динамични и преходни психологични промени (формулирани и като „неблагоприятни психични състояния“), 
свързани с преодоляване на значим за отделната личност конфликт, в генезата на който водещо значение може да има 
ситуативен или личностов фактор. Решенията са дадени в табличната част.
Освидетелстваните лица по графи 1 и 6 по точка 2 са негодни за летателна длъжност.
Към точка 2, буква „а“ се отнасят психологични дефицити, обусловени от ситуативен фактор. Те се преценяват 
като по-благоприятни по отношение на прогнозата им. 
Към точка 2, буква „б“ се причисляват  психологични дефицити, обусловени от личностов фактор. Такива 
са: персистираща личностова тревожност, снижен енергетичен потенциал, изразена интровертност, висока сензитивност, 
неефикасен поведенчески модел за постигане на интрапсихичен комфорт, склонност към автоагресия, дистимни и 
депресивни колебания на настроението, нагласа за свръхконтролираност или прекалена доминантност, ергономично 
обусловена напрегнатост, снижени социален резонанс и потенциал и др. Следва да се отчита вероятността тези недостатъци 
да еволюират в траен психологичен недостатък по отношение на летателната дейност. За освидетелстваните по графи 2, 
3, 4, 5, 7 и 8 при непреодоляване на временния психологичен недостатък до шестия месец или при рецидив крайното 
експертизно решение се взема по т. 1, буква „а“.